Anqas minn xahar ieħor tirritorna “Paqpaqli għall-Istrina” . . . attività oħra f’sensiela organizzati biex jinġabru fondi għall-Istrina. L-appuntament din is-sena hu għall-Ħadd 7 ta’ Diċembru ħdejn il-hangar tal-Lufthansa Technik, bl-organizzatur Tonio Darmanin qal li l-isfida ta’ din l-attività li ssir taht il-patroċinju tal-President ta’ Malta, hi li tgħaqqad lid-dilettanti tal-karozzi f’ġurnata b’attivitajiet għall-familja kollha. Is-Sur Darmanin spjega li sena wara l-oħra bħala organizzaturi jaħdmu biex itejjbu l-livell tal-attività. “Għandna erba’ motorsport arenas li se jkunu qed jaħdmu temporanjament fosthom id-drifting u super car circuit bħal ferrari prosche u aħjar li minbarra li jirkbu fihom se jkollhom opportunità ukoll isuqu,” qal Tonio Darmanin. Spjega li hemm diskussjonijiet avvanzati biex tinġieb Malta karozza tar-rally. Għall-President Marie-Louise Coleiro Preca, Paqpaqli għall-Istrina hi waħda mill-attivitajiet ewlenin ta’ ġbir ta’ fondi u sservi wkoll ta’ ħarġa għall-familja. Tenniet l-appell għas-solidarjetà tal-poplu biex il-Community Chest Fund ikun jista’ jibqa’ jgħin lil min hu l-aktar fil-bzonn.